《题东林寺》
宋代·喻良能

江湖大兰若，庐阜一东林。
砌绕琮琤水，门罗翠碧岑。
烟云千古琮，松桧四时阴。
岸帻销尘虑，凭栏净客心。
殿成神运力，泉出虎跑音。
溪在思元亮，堂荒忆醉吟。
图传三笑粲。阁拥五杉森。
贝叶应难访，经台已莫寻。
僧袈何代醑，佛影几时沉。
晋辇黄埃久，殷碑苍藓深。
不妨闲吊古，谁复为沾襟。
香火惟莲社，传流直至今。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。